ভারতে বিজেপি সরকার গঠনের পর সুষমা স্বরাজ বাংলাদেশ সফরে এসে পররাষ্ট্রমন্ত্রী এএইচ মাহমুদ আলীর সঙ্গে আলোচনায় জানান, অভিন্ন তিস্তার পানি চুক্তি নিয়ে ভারত অভ্যন্তরীণ সমঝোতা তৈরির চেষ্টা করছে। বিজেপি সরকারের বাংলাদেশের মানুষের বহুল প্রত্যাশিত এ বিষয়টি সমাধানের আগ্রহ দেখানোয় মানুষের মনে আশার সঞ্চার করেছে। বিশেষ করে, সুষমা স্বরাজ বাংলাদেশ সফরে আসার আগে পশ্চিমবঙ্গের মুখ্যমন্ত্রী মমতা ব্যানার্জির সঙ্গে ফোনে আলাপ করে এসেছিলেন। ভারতের পররাষ্ট্র মন্ত্রণালয়ের মুখপাত্র এ বিষয়টি নিশ্চিত করেছিলেন। মমতার সঙ্গে আলাপ করে ভারতের পররাষ্ট্রমন্ত্রী যখন তিস্তা চুক্তির বিষয়টিকে প্রাধান্য দিয়েছেন তখন ধারণা করা হচ্ছে, মমতাও চুক্তির বিষয়ে ইতিবাচক হবেন।